Հանդիսասրահի առաջին յարկի վրայ պիտի ցուցադրուին հայկական մեր մշակոյթն ու աւանդութիւնները յիշեցնող իրեր։ Նոյն յարկի վրայ յատուկ անկիւններ պիտի տրամադրուին շրջանի հայրենակցական միութիւններուն, որպէսզի իրենց աւանդութիւններն ու յատկանշական իրերն ու ճաշերը ցուցադրեն։ Հայկական մեր վարժարաններուն, քոյր միութիւններուն, հայկական եւ տեղական կազմակերպութիւններուն եւ հաստատութիւններուն եւս պիտի յատկացուին անկիւններ, որպէսզի կարենան իրենց քարոզչութիւնը կատարել։